# Banská Štiavnica bude na začiatku babieho leta mestom kabaretu a zážitkového pouličného umenia

**Legendy českého kabaretu, Jiří Suchý a Jitka Molavcová, po prvýkrát v Banskej Štiavnici**

Banská Štiavnica, 21. august 2020 – V pôvodnom termíne, posledný septembrový víkend, sa uskutoční jubilejný 5. ročník **Festivalu AMPLIÓN** – Nový kabaret & pouličné umenie®. V spolupráci s mestom a ďalšími partnermi ho organizuje štiavnický Ansámbel nepravidelného divadla n.o. – Ján Fakla, Jana Mikitková, Dušan Krnáč, Milan Lichý a Tomáš Eniac Cíger.

Leitmotívom tohto profesionálneho medzinárodného festivalu sú nové formy práce s publikom, skúmanie fyzickej a mentálnej interakcie medzi ľuďmi v pandemickej dobe, v duchu témy *blízkosť vs. vzdialenosť.* „Slogan tohto ročníka vyjadruje zmysel, pre ktorý festival celý rok tvoríme: Umenie šíri porozUmenie,“ hovorí Ján Fakla, jeden z dvojice dramaturgov festivalu. Pozvané umelecké produkcie sa opäť odohrajú v troch dramaturgických líniách. „Kabarety budú tohto roku v tradičných i moderných formátoch. Sme veľmi radi, že piate narodeniny Ampliónu poctí svojím hosťovaním slávne české **Divadlo SEMAFOR** s Jiřím Suchým, Jitkou Molavcovou a programom ich legendárnych songov KTO JINÉMU JÁMU KOPÁ, TOHO PÍSEŇ SPÍVEJ,“ avizoval headlinera festivalu Ján Fakla. „Po prvýkrát sa nám podarilo získať do Banskej Štiavnice najväčšie osobnosti českého kabaretu, medzi ktoré patrí aj odborník a interpret kabaretných piesní Přemysl Rut. Spolu s Markétou Potužákovou uvedú jeden zo svojich literárnych kabaretov OKOLO 100LALA, alebo Ohlas písní francouzských. Nové formy kabaretu   
budú prezentovať mladí slovenskí umelci: držiteľ ceny Oskára Čepana 2019 Erik Sikora ako Džumelec vo svojom performatívnom programe VYSVETĽOVATEĽ a Divadelný súbor Lano ZUŠ J. Kresánka s premiérou autorského kabaretu s prvkami nového cirkusu na motívy knihy Aglaje Veteranyi PREČO SA DIEŤA VARÍ V KAŠI. Na podporu vzniku nových foriem kabaretnej tvorby sa uskutoční už druhý ročník česko-slovenskej súťaže kabaretných výstupov v rôznych žánroch SKETCH UP, do ktorej sa prihlásili mladí talentovaní jednotlivci, kabaretné dvojice aj skupiny. Program majú tento rok pod palcom zdravotní klauni Pavel Mihaľák a Roman Večerek, bonbónikom bude klaunská kapela z OZ Červený nos Clowndoctors.“

Top programom pouličného umenia bude taliansko-francúzska skupina vzdušných akrobatov **Mattatoio Sospeso** s vertikálnym „love story“ tancom OUT! na pavlači Starého zámku. Rovnako zábavná pre dospelých i deti bude aj komediálna pouličná improvizácia Argentínčana El Gomu z Nemecka THE ATARI SHOW, plná filmových a vizuálnych trikov. V uliciach mesta určite upúta dynamická pohybová show s prvkami pantomímy, breakdance a cirkusu o porozumení, BITTER-SWEET, francúzsko-španielskej dvojice Umami Dancetheatre. O vystúpenie zo svojej bubliny sa môže pokúsiť každý, kto sa svojím potleskom aktívne zapojí do online videomapingovej PC hry INCALL slovenskej animátorskej skupiny Nightcall. O povestné nespútané koncerty sa tento rok postarajú skvelé české kapely Cirkus problem z Česko Slovensko má talent a Ty Syčáci so svojím originálnym štýlom. Príjemnú atmosféru, nielen na Trotuári, vytvoria vybraní buskeri: neobyčajný gitarista Mariusz Goli z Poľska, kvarteto balkánskej hudby Ponorka z Prahy a mladý talentovaný muzikant David Bílek.

„Hoci sú pouličné produkcie vhodné pre celé rodiny, na festival sme pozvali aj špeciálne programy pre deti: Ústav úžasu, resp. uznávaný divadelný komik Jakub Folvarčný z Prahy uvedie šarmantnú show pre smelé deti a hanblivých rodičov CIRKUS PRDÍTKO. Erik Sikora z Košíc ako Džumelec zase deťom zaspieva svoje originálne pesničky vo veselom programe KONCERT PROTI DOSPELOSTI,“ uviedla režisérka festivalu Jana Mikitková.

„Pridanou hodnotou každého ročníka je spoločensko-vzdelávacia a angažovaná línia, ktorá bude t. r. veľmi silná a atraktívna,“ zdôraznil Ján Fakla. „Vážne a dôležité témy najlepšie ľudia prijmú cez humor a satiru. Takým sú aj predstavenia slávneho brnianskeho Divadla Husa na provázku, ktoré uvedie nevídaný príbeh o sile detských snov v inscenácii OSKAR A RŮŽOVÁ PANÍ a tiež ochotníckeho Divadla Commedia z Popradu, ktoré zahrá skvelú tragikomédiu o tom, čo urobí s hlúpym človekom moc – ZÁPISKY DÔSTOJNÍKA ČERVENEJ ARMÁDY. „V tomto roku si pripomíname 190. výročie prvého ochotníckeho predstavenia na Slovensku. Aj touto hrou chceme prejaviť úctu práci slovenských ochotníkov,“ dodal producent festivalu Ján Fakla. Majstrovskú prednášku o kritickom myslení ako životnom štýle s interaktívnym kvízom pod názvom SILA ROZUMU V BLÁZNIVEJ DOBE prednesie šachový veľmajster Ján Markoš. „Zážitkom budú aj autentické umelecké prednesy 5 mladých osobností z celého Slovenska, ktorí ako umelecká skupina **D´dištanc dženerejšn** spolu s českou kapelou Ponorka v programe NO TOUCH, NO FUN pútavouvedú texty svetovej i slovenskej prózy a poézie na tému *blízkosť vs. vzdialenosť,“* vyzdvihla režisérka festivalu Jana Mikitková.

Festival AMPLIÓN sa uskutoční v dňoch **25. – 27. septembra 2020** na 12 scénach a pódiách v centre Banskej Štiavnice. Za tri dni privíta 85 umelcov zo 7 bezpečných krajín Európy, ktorí predvedú 25 programov, z toho 4 slovenské premiéry zahraničných umelcov. Trikrát zažiaria 2 výnimoční headlineri, energické kapely a 3 buskeri vytvoria atmosféru v uliciach. Až 5 laureátov si odnesie cenu Amplion Argentum. Novinkou bude aj špeciálny celofestivalový happening KLAUNSKEJ ZDRAVOTNEJ JEDNOTKY OZ **Červený nos Clowndoctors**, ktorá bude zábavnou formou dohliadať na zdravie   
a bezpečnosť umelcov aj divákov. Vyvrcholením festivalu bude 2. ročník SKETCH UPu, česko-slovenskej súťaže na podporu vzniku nového kabaretu.

**Predpredaj vstupeniek na** [www.tootoot.sk](http://www.tootoot.sk) **od 1. septembra.** Všetky informácie nájdete na stránke festivalu www.amplion.eu. *Festival AMPLIÓN – to je najlepší začiatok babieho leta v Banskej Štiavnici* pre návštevníkov z celého Slovenska*.*

Festival AMPLIÓN – Nový kabaret & pouličné umenie® je medzinárodný multižánrový festival plný divadla, hudby, literatúry, pohybového aj výtvarného umenia. Koncom septembra vlieva energiu do ulíc okúzľujúcej Banskej Štiavnice, napĺňa ju vyberanými kúskami zo slovenského i svetového umenia. Festival z verejných zdrojov podporil Fond na podporu umenia, ktorý je súčasne hlavným partnerom podujatia. Hlavnými mediálnymi partnermi sú Denník N a Radio Expres.

Viac informácií:

***Jana Mikitková,***[***datelinova@gmail.com***](mailto:datelinova@gmail.com)***, 0908 801 137***

***Ján Fakla,*** [***amplion@mail.telekom.sk***](mailto:amplion@mail.telekom.sk)***, 0905 258 284***

**www.amplion.eu**

<https://www.facebook.com/festivalamplion/>